Sepon, 65, ja saukon ystävyys sulattaa sydämiä – katso hellyttävä video

Sepon ja Iivari-saukon ystävyyssuhde on kiinnostanut myös muun muassa brittimedia Telegraphia.

Punkaharjulainen Seppo Laamanen, 65, löysi ovenedustaltaan nälkiintyneen saukon vuonna 2011. Laamanen nimesi saukon Iivariksi, ruokki sitä madoilla ja kalalla ja siitä lähtien kaverukset ovat olleet erottamattomia. Saukko vierailee Laamasen luona säännöllisesti.

Caters Newsin videolla näkyy, kuinka Laamanen syöttää Iivarille järvestä pyydystämiään kaloja. Iloinen saukko tepastelee aivan normaalisti Laamasen kotiin sisään aterioimaan. Iivarilla on lattialla oma ruokakulho.

Iivari-saukko käy säännöllisesti Sepon luona kala-aterialla.­

Laamanen kertoo videolla, että usein saukko ottaa viimeisen palan mukaansa ja kirmaa takaisin ulos.

Moni vieras on ihmetellyt Laamasen ja Iivarin ystävyyssuhdetta. Iivari ei kuitenkaan päästä lähelleen ketään muuta kuin Laamasen.